কেরলে স্কুলে ভর্তির সময়ে ১.২ লাখ পড়ুয়া ভর্তির ফর্মে ধর্ম ও জাতির কলাম দু’টি ফাঁকা রেখেছে। এ কথা বিধানসভার প্রশ্নোত্তর পর্বে জানালেন শিক্ষামন্ত্রী সি রবীন্দ্রনাথ। 
‘‘এ বছর স্কুলে ভর্তির সময়ে রেকর্ড সংখ্যক ১.২৪ লাখ ছাত্রছাত্রী ধর্ম ও জাতির কলাম ফাঁকা রেখেছে। এতেই প্রমাণ হয়, আমাদের সমাজ কতটা ধর্মনিরপেক্ষ,’’ বলছেন মন্ত্রী।
এই শিক্ষাবর্ষে প্রথম থেকে দশম শ্রেণি পর্যন্ত প্রায় ১,২৩,৬৩০ ছাত্রছাত্রী তাদের ধর্ম বা জাতের কথা উল্লেখ করেনি। প্রতি বছরই কেরলে এই সংখ্যাটি বাড়ছে। এই পরিসংখ্যান রাজ্যের ৯ হাজার স্কুল থেকে সংগ্রহ করা হয়েছে বলে জানিয়েছেন শিক্ষামন্ত্রী।

এই বিষয়ে অন্যান্য খবর

মমতার কাণ্ডকারখানা কেন সন্দেহজনক লাগছে, জেনে নিন ৯টি কারণ
উদোর পিণ্ডি বুধোর ঘাড়ে! মহাবীর জয়ন্তীতে এ কার ছবিতে শ্রদ্ধা তারুরের


ওই রাজ্যের চিন্তাবিদ ও বামপন্থীদের মতে, এই বিশাল সংখ্যক ছাত্রছাত্রীর ধর্ম বা জাতের উল্লেখ না করা আসলে প্রগতিশীল চিন্তাধারাই লক্ষণ। যেহেতু এরাই পরবর্তী প্রজন্ম। ফলে এই নতুন প্রজন্মের মধ্যে ধর্মনিরপেক্ষ হওয়ার প্রবণতা প্রশংসনীয় বলেই মনে করছেন তাঁরা।
দেশের সাম্প্রতিক পরিস্থিতিতে এই প্রবণতা একটি ইতিবাচক দিক বলেই মনে করছেন কেরলের মন্ত্রী-নেতারা। গত বছর কংগ্রেস বিধায়ক ভিটি বলরাম ও সিপিএম সাংসদ এমবি রাজেশও ধর্মের কলামটি ফাঁকা রেখে দিয়ে আলোচনার বিষয় হয়েছিলেন। 
একটি সর্বভারতীয় সংবাদমাধ্যমকে বলরাম বলেছেন, ‘‘আমার ছেলেকে স্কুলে ভর্তির সময়ে আমরা ঠিক করি যে, ফর্মে কোনও ধর্মের কথা উল্লেখ করব না। যখন ও বড় হবে, তখন ও নিজেই ঠিক করে নেবে ওর ধর্ম।’’
কেরলে এই মুহূর্তে বামপন্থী সরকার রয়েছে। পশ্চিমবঙ্গে দীর্ঘ তিন দশক ধরে বামেরাই সরকারে ছিল। বামপন্থী শাসনে বড় হয়ে ওঠা পশ্চিমবঙ্গবাসী কি কেরলের মতো এই সাহস দেখাতে পারবে? ধর্মের কলামকে শূন্য রেখে কি ধর্মনিরপেক্ষতা দেখাতে পারবে?